title: KOMISIJAS ĪSTENOŠANAS REGULA (ES) …/.. ar ko nosaka sīki izstrādātus noteikumus par minimālajām prasībām robežkontroles punktiem, ieskaitot pārbaudes centrus, un par to, kāds formāts, kategorijas un saīsinājumi jāizmanto robežkontroles punktu un kontroles punktu sarakstos

text:
               KOMISIJAS ĪSTENOŠANAS REGULA (ES) …/..

               (12.6.2019),

               ar ko nosaka sīki izstrādātus noteikumus par minimālajām prasībām robežkontroles punktiem, ieskaitot pārbaudes centrus, un par to, kāds formāts, kategorijas un saīsinājumi jāizmanto robežkontroles punktu un kontroles punktu sarakstos

               (Dokuments attiecas uz EEZ)

               EIROPAS KOMISIJA,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes 2017. gada 15. marta Regulu (ES) 2017/625 par oficiālajām kontrolēm un citām oficiālajām darbībām, kuras veic, lai nodrošinātu, ka tiek piemēroti pārtikas un barības aprites tiesību akti, noteikumi par dzīvnieku veselību un labturību, augu veselību un augu aizsardzības līdzekļiem, un ar ko groza Eiropas Parlamenta un Padomes Regulas (EK) Nr. 999/2001, (EK) Nr. 396/2005, (EK) Nr. 1069/2009, (EK) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 un (ES) 2016/2031, Padomes Regulas (EK) Nr. 1/2005 un (EK) Nr. 1099/2009 un Padomes Direktīvas 98/58/EK, 1999/74/EK, 2007/43/EK, 2008/119/EK un 2008/120/EK un atceļ Eiropas Parlamenta un Padomes Regulas (EK) Nr. 854/2004 un (EK) Nr. 882/2004, Padomes Direktīvas 89/608/EEK, 89/662/EEK, 90/425/EEK, 91/496/EEK, 96/23/EK, 96/93/EK un 97/78/EK un Padomes Lēmumu 92/438/EEK (Oficiālo kontroļu regula)
                  1
               , un jo īpaši tās 60. panta 2. punktu un 64. panta 4. punktu,

               tā kā:

               (1)Regula (ES) 2017/625 cita starpā iedibina tiesisko regulējumu tādu oficiālo kontroļu un citu oficiālo darbību veikšanai, kuru nolūks ir pārbaudīt Savienībā no trešām valstīm ievedamu dzīvnieku un preču atbilstību Savienības lauksaimniecības un pārtikas aprites tiesību aktiem, lai tādējādi aizsargātu cilvēka, dzīvnieku un augu veselību, dzīvnieku labturību un — attiecībā uz ģenētiski modificētiem organismiem (ĢMO) un augu aizsardzības līdzekļiem — arī vidi. Tā paredz, ka dzīvnieku un preču sūtījumu oficiālās kontroles jāveic robežkontroles punktos, kur notiek pirmā atvešana uz Savienību. Šai nolūkā dalībvalstīm ir jānozīmē robežkontroles punkti.

               (2)Regulā (ES) 2017/625 ir noteiktas minimālās prasības, kas attiecībā uz robežkontroles punktiem jāizpilda, lai tos varētu nozīmēt. Tāpēc ir lietderīgi noteikt sīki izstrādātus noteikumus par minimālajām prasībām attiecībā uz robežkontroles punktu infrastruktūru, aprīkojumu un dokumentāciju.

               (3)Lai aizsargātu cilvēka un dzīvnieku veselību, būtu jānosaka sīki izstrādāti papildu noteikumi par minimālajām prasībām robežkontroles punktiem, kas nozīmēti dzīvnieku kategorijai un noteiktām preču kategorijām, piemēram, dzīvnieku izcelsmes produktiem, dzīvnieku izcelsmes blakusproduktiem, reproduktīvajiem produktiem, saliktajiem [kombinētajiem] produktiem un sienam un salmiem.

               (4)Noteiktos gadījumos, lai ņemtu vērā konkrētas izkraušanas prasības atsevišķiem sūtījumiem, kas nav sūtījumi konteineros, piemēram, zivsaimniecības produktu sūtījumiem vai dzīvnieku izcelsmes blakusproduktu sūtījumiem, kuri sastāv, piemēram, no vilnas, un liela apjoma beztaras preču sūtījumiem, kas sastāv no lieliem tādu preču daudzumiem, kuras pārvadā bez iepakošanas, robežkontroles punkti būtu jāatbrīvo no prasības par to, ka izkraušanas zonai jābūt ar jumta segumu. Ņemot vērā, ka dzīvnieku izcelsmes beztaras šķidrumu sūtījumus un tādu beztaras šķidrumu sūtījumus, kas nav dzīvnieku izcelsmes šķidrumi, caur īpašām caurulēm no transportlīdzekļa izkrauj tieši cisternās, attiecībā uz robežkontroles punktiem nebūtu jānosaka prasība, ka tiem vajadzīgas zonas vai telpas šādu preču izkraušanai un pārbaudes telpas vai pārbaudes zonas, kurās veic oficiālās kontroles un citas oficiālās darbības attiecībā uz beztaras šķidrumiem.

               (5)Lai novērstu šķērskontaminācijas risku, ir lietderīgi noteikt nošķiršanas prasības attiecībā uz izkraušanas, glabāšanas un pārbaudes iekārtām robežkontroles punktos, kas nozīmēti dzīvnieku izcelsmes produktiem, saliktajiem produktiem, dzīvnieku izcelsmes blakusproduktiem un reproduktīvajiem produktiem. Tomēr būtu jāparedz noteikumi, lai atkāptos no nošķiršanas prasībām gadījumos, kad robežkontroles punkts ir nozīmēts tikai iepakotām precēm, vai iepakotām un noteiktām neiepakotām precēm, ja robežkontroles punktā kompetento iestāžu veiktais riska novērtējums liecina, ka nav nekādu šķērskontaminācijas iespēju. Pēdējā gadījumā, lai iedarbīgi cīnītos ar šķērskontaminācijas riskiem, kompetentajām iestādēm būtu jānodrošina, ka sūtījumu apstrāde notiek, ievērojot arī nošķirtību laika ziņā, un ka sūtījumu ienākšanas starplaikā tiek veikta iekārtu tīrīšana un dezinfekcija.

               (6)Var būt tā, ka dzīvnieki un preces, ko ieved Savienībā un uz ko attiecas oficiālās kontroles robežkontroles punktos, ir neatbilstīgi Savienības tiesību aktiem, tāpēc, lai izvairītos no šķērskontaminācijas riska, ir lietderīgi paredzēt noteikumus, kuri noteiktas robežkontroles punktu iekārtas aizliegtu izmantot tādu dzīvnieku un preču sūtījumiem, kas paredzēti Savienības iekšējai tirdzniecībai, un atļautu tās izmantot tādu dzīvnieku un preču sūtījumiem, kuri paredzēti eksportam vai tiek pārvietoti no viena punkta Savienības teritorijā uz citu punktu Savienības teritorijā pēc trešās valsts teritorijas šķērsošanas, ar nosacījumu, ka kompetentās iestādes īsteno atbilstošus riska novēršanas pasākumus. Šādu pasākumu pamatā vajadzētu būt novērtējumam par to, vai attiecīgajām iekārtām pietiek jaudas šādas papildu darbības ietveršanai. Kompetentajām iestādēm būtu jāievieš attiecīga kārtība darbību veikšanai ar dzīvniekiem saskaņā ar Savienības noteikumiem par dzīvnieku labturību.

               (7)Lai veicinātu oficiālo kontroļu un citu oficiālo darbību efektivitāti, būtu jānodrošina zināma elastība, ar konkrētiem nosacījumiem atļaujot komercuzņēmumu glabātavu izmantošanu, kā arī uzglabāšanu transportlīdzekļos, kuros sūtījums nogādāts robežkontroles punktā.

               (8)Lai veicinātu oficiālo kontroļu un citu oficiālo darbību efektīvu organizāciju un izpildi, ir lietderīgi atļaut, ka robežkontroles punkti ir sadalīti vienā vai vairākos pārbaudes centros, kuros jākontrolē tās dzīvnieku un preču kategorijas, attiecībā uz kurām robežkontroles punkts ir nozīmēts. Šajā ziņā būtu jānosaka minimālās prasības pārbaudes centriem.

               (9)Komisijai robežkontroles punkta nozīmēšanas procesā būtu jānovērtē pārbaudes centru atbilstība Regulas (ES) 2017/625 64. panta 3. punktā noteiktajām minimālajām prasībām attiecībā uz robežkontroles punktiem un šīs regulas sīki izstrādātajiem noteikumiem par minimālajām prasībām. Tāpēc, paziņojot Komisijai par robežkontroles punkta nozīmēšanu, dalībvalstīm būtu jāiekļauj visa nepieciešamā informācija par pārbaudes centriem.

               (10)Lai nodrošinātu, ka tiek pienācīgi verificēta robežkontroles punktu un šajos punktos esošo pārbaudes centru atbilstība minimālajām prasībām, kas noteiktas Regulas (ES) 2017/625 64. panta 3. punktā, un šajā regulā izklāstītajiem sīki izstrādātajiem noteikumiem, dalībvalstīm būtu jāinformē Komisija par visām izmaiņām robežkontroles punkta vai tajā esošā pārbaudes centra infrastruktūrā vai ekspluatācijā, ja šādas izmaiņas rada nepieciešamību atjaunināt informāciju, kas Komisijai iesniegta saskaņā ar Regulas (ES) 2017/625 59. panta 2. punktu. Tādēļ ir lietderīgi šajā regulā noteikt, ka dalībvalstīm ir attiecīgi jāinformē Komisija.

               (11)Regulas (ES) 2017/625 53. panta 2. punktā un 60. panta 1. punktā paredzēts, ka ikviena dalībvalsts internetā publicē atjauninātu tās teritorijā esošo robežkontroles punktu un kontroles punktu sarakstu, par katru robežkontroles punktu un kontroles punktu sniedzot noteiktu informāciju. Tāpēc ir lietderīgi šajā regulā noteikt robežkontroles punktu un kontroles punktu saraksta formātu un saīsinājumus, kas jāizmanto, lai norādītu tās dzīvnieku un preču kategorijas, attiecībā uz kurām robežkontroles punkti un kontroles punkti ir nozīmēti, un sniegtu konkrētu papildinformāciju, kas attiecas uz nozīmēšanas darbības jomu.

               (12)Caurskatāmības labad visi pārbaudes centri, ko izmanto robežkontroles punkta sastāvā, būtu jāiekļauj robežkontroles punktu sarakstā blakus attiecīgā robežkontroles punkta nosaukumam, norādot šajos pārbaudes centros kontrolēto dzīvnieku un preču kategorijas. Visas izmaiņas attiecībā uz pārbaudes centriem būtu precīzi jāatspoguļo sarakstā.

               (13)Noteikumi, kas Komisijai jānosaka saskaņā ar Regulas (ES) 2017/625 60. panta 2. punktu un 64. panta 4. punktu, ir cieši saistīti, jo tie visi attiecas uz prasībām, ko piemēro robežkontroles punktiem un kontroles punktiem, un tādēļ tie būtu jāpiemēro no tās pašas dienas. Lai atvieglotu minēto noteikumu pareizu un visaptverošu piemērošanu, ir lietderīgi tos iekļaut vienā tiesību aktā.

               (14)Komisijas Lēmums 2001/812/EK
                  2
                nosaka minimālās [obligātās] prasības attiecībā uz robežkontroles punktiem, kas apstiprināti saskaņā ar Padomes Direktīvu 97/78/EK
                  3
               , attiecībā uz pārbaudes centriem, kā arī noteikumiem par to iekļaušanu sarakstā. Ar Komisijas Lēmumu 2009/821/EK
                  4
                tika izveidots apstiprināto robežkontroles punktu saraksts. Komisijas Direktīva 98/22/EK
                  5
                nosaka obligātos nosacījumus augu veselības pārbaužu veikšanai pārbaudes vietās augiem, augu produktiem un citiem objektiem, kas ievesti no trešām valstīm saskaņā ar Padomes Direktīvu 2000/29/EK
                  6
               . Lai nodrošinātu konsekvenci un novērstu prasību pārklāšanos, Lēmums 2001/812/EK, Lēmums 2009/821/EK un Direktīva 98/22/EK būtu jāatceļ.

               (15)Attiecīgos noteikumus un Komisijai piešķirtos pilnvarojumus, kas izklāstīti Regulā (ES) 2017/625, sāk piemērot no 2019. gada 14. decembra. Tāpēc šajā regulā paredzētie noteikumi arī būtu jāpiemēro no minētās dienas.

               (16)Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

               1. pants
               Priekšmets

               1.Šī regula nosaka noteikumus Regulas (ES) 2017/625 īstenošanai attiecībā uz:

               a)vienotiem sīki izstrādātiem noteikumiem par minimālajām prasībām attiecībā uz robežkontroles punktu un kontrolpunktu, kas nav robežkontroles punkti, infrastruktūru, aprīkojumu un dokumentāciju;

               b)konkrētiem sīki izstrādātiem noteikumiem par minimālajām prasībām robežkontroles punktiem, kas nozīmēti Regulas (ES) 2017/625 47. panta 1. punkta a) un b) apakšpunktā minētajām dzīvnieku un preču kategorijām;

               c)sīki izstrādātiem noteikumiem par minimālajām prasībām pārbaudes centriem;

               d)robežkontroles punktu un kontroles punktu, kas nav robežkontroles punkti, sarakstu veidošanā izmantojamo formātu, kategorijām, saīsinājumiem un citu informāciju.

               2. pants
               Definīcijas

               Šajā regulā piemēro šādas definīcijas:

               1.“iepakotas preces” ir preces, kas ievietotas jebkāda veida iepakojumā, kurš tās pilnībā aptver, lai novērstu jebkādu noplūdi un satura zudumu;

               2.“pārbaudes centrs” ir atsevišķa iekārta, kura robežkontroles punktā izveidota, lai veiktu oficiālās kontroles un citas oficiālās darbības attiecībā uz dzīvniekiem un precēm, kas ietilpst robežkontroles punkta nozīmēšanas darbības jomā;

               3.“nagaiņi” ir Padomes Direktīvas 2004/68/EK
                  7
                2. panta d) punktā definētie nagaiņi;

               4.“reģistrēti zirgu dzimtas dzīvnieki” ir Padomes Direktīvas 2009/156/EK
                  8
                2. panta c) punktā definētie reģistrētie zirgu dzimtas dzīvnieki;

               I nodaļa
                  Robežkontroles punktiem izvirzītās vienotās minimālās prasības

               3. pants
               Robežkontroles punkta infrastruktūra

               1.Robežkontroles punktos, kas nozīmēti Regulas (ES) 2017/625 47. panta 1. punktā minētajām dzīvnieku un preču kategorijām, ir šādas iekārtas:

               a)zonas vai telpas, kurās jāizkrauj dzīvnieki un preces. Šādām zonām jābūt ar jumta segumu, izņemot 4. punktā minētos gadījumus;

               b)pārbaudes telpas vai pārbaudes zonas ar tekoša karstā un aukstā ūdens padevi un iekārtām roku mazgāšanai un žāvēšanai;

               c)dzīvnieku novietnes zonas vai dzīvnieku izmitināšanas telpas un uzglabāšanas zonas vai uzglabāšanas telpas, arī saldētavu telpas, ja tādas pienākas to preču kategorijai, kurām robežkontroles punkts ir nozīmēts;

               d)piekļuve tualetēm, kuras nodrošinātas ar iekārtām roku mazgāšanai un žāvēšanai.

               2.Šā panta 1. punktā minētajās telpās ir viegli tīrāmas un dezinficējamas sienas, grīdas un griesti, atbilstoša notece un atbilstošs dabiskais vai mākslīgais apgaismojums.

               3.Šā panta 1. punktā minētās zonas ir viegli tīrāmas, tajās ir atbilstoša notece un atbilstošs dabiskais vai mākslīgais apgaismojums.

               4.Šā panta 1. punkta a) apakšpunktā paredzēto prasību par jumta segumu izkraušanas zonām nepiemēro šādos gadījumos:

               a)lietošanai pārtikā paredzētu zivsaimniecības produktu sūtījumi, kas nav sūtījumi konteineros;

               b)dzīvnieku izcelsmes blakusproduktu sūtījumi: vilna, pārstrādātas dzīvnieku olbaltumvielas beztaras kravā, nefasēti kūtsmēsli vai gvano;

               c)Regulas (ES) 2017/625 47. panta 1. punkta c), d) un e) apakšpunktā minēto liela apjoma beztaras preču sūtījumi.

               5.Šā panta 1. punkta a) un b) apakšpunktā minētās iekārtas nav vajadzīgas oficiālo kontroļu un citu oficiālo darbību veikšanai attiecībā uz dzīvnieku izcelsmes beztaras šķidrumiem un tādiem beztaras šķidrumiem, kas nav dzīvnieku izcelsmes šķidrumi.

               6.Dalībvalstis var robežkontroles punktus, kas nozīmēti Regulas (ES) 2017/625 47. panta 1. punkta c) apakšpunktā minētajām preču kategorijām, atbrīvot no šādām prasībām:

               a)apgāde ar tekoša karstā un aukstā ūdens padevi un iekārtām roku mazgāšanai un žāvēšanai, kā minēts 1. punkta b) apakšpunktā;

               b)viegli dezinficējami griesti, kā minēts 2. punktā.

               7.Šā panta 1. punkta a), b) un c) apakšpunktā minētās iekārtas, ja tās izmanto dzīvnieku izcelsmes produktiem un saliktajiem [kombinētajiem] produktiem, neizmanto citu kategoriju precēm, kas minētas Regulas (ES) 2017/625 47. panta 1. punktā.

               8.Šā panta 1. punkta a), b) un c) apakšpunktā minētās iekārtas, ja tās izmanto reproduktīvajiem produktiem un dzīvnieku izcelsmes blakusproduktiem, neizmanto pārtikai, kas nav dzīvnieku izcelsmes pārtika.

               9.Atkāpjoties no 7. un 8. punkta prasībām, robežkontroles punkti var kopīgot 1. punkta a), b) un c) apakšpunktā minētās iekārtas šādos gadījumos:

               a)robežkontroles punkti nozīmēti tikai iepakotu preču kategorijām vai

               b)robežkontroles punkti nozīmēti iepakotu preču un neiepakotu preču kategorijām, ja ir izpildīti šādi nosacījumi:

               i.kompetentās iestādes veic robežkontroles punktu riska novērtējumu, parādot, kā var nodrošināt izvairīšanos no šķērskontaminācijas, un īsteno riska novērtējumā noteiktos pasākumus šādas šķērskontaminācijas novēršanai;

               ii.kompetentās iestādes nodrošina dažādu neiepakotu preču sūtījumu apstrādes un neiepakotu un iepakotu preču sūtījumu apstrādes nošķirtību laika ziņā. Starplaikā, kas rodas, ievērojot nošķirtību laika ziņā, 1. punkta a), b) un c) apakšpunktā minētās iekārtas tīra un dezinficē.

               10.Šā panta 9. punktu nepiemēro 1. punkta c) apakšpunktā minētajām iekārtām, ja šīs iekārtas izmanto dzīvnieku izcelsmes beztaras blakusproduktu uzglabāšanai.

               11.Robežkontroles punkta kompetentās iestādes var atļaut to uzraudzībā izmantot komercglabātavas Regulas (ES) 2017/625 47. panta 1. punktā minētajām precēm, ja šīs glabātavas atrodas robežkontroles punkta tiešā tuvumā un ir robežkontroles punkta muitas dienesta kompetencē.

               Šādas komercglabātavas var izmantot, lai veiktu identitātes pārbaudes un fiziskas pārbaudes produktiem, kas nav dzīvnieku izcelsmes produkti, ar nosacījumu, ka šīs glabātavas atbilst šajā regulā noteiktajām minimālajām prasībām.

               12.Preces, ko uzglabā komercglabātavās saskaņā ar 11. punktu, glabā higiēniskos apstākļos un pienācīgi identificē ar svītrkodiem vai citiem elektroniskiem līdzekļiem, vai marķējumu. Ja preces var radīt risku cilvēka, dzīvnieku un augu veselībai vai, ĢMO un augu aizsardzības līdzekļu gadījumā, arī videi, tās turklāt tiek aizturētas atsevišķā aizslēdzamā telpā vai zonās, kas norobežotas no visām citām precēm, kuras glabā komercglabātavā.

               13.Ja robežkontroles punkts atrodas pie autoceļa, dzelzceļa vai ostā, kompetento iestāžu uzraudzībā var atļaut uzglabāšanu transportlīdzekļos, kuros preces nogādātas robežkontroles punktā.

               14.Dalībvalstis informē Komisiju par visām izmaiņām robežkontroles punkta vai tajā esošā pārbaudes centra infrastruktūrā vai ekspluatācijā, ja šādas izmaiņas rada nepieciešamību atjaunināt informāciju, kas Komisijai iesniegta saskaņā ar Regulas (ES) 2017/625 59. panta 2. punktu.

               4. pants
               Robežkontroles punktu aprīkojums un dokumentācija

               1.Robežkontroles punktos ir jābūt piekļuvei pie:

               a)aprīkojuma sūtījumu svēršanai, ja tāds lietojams dzīvnieku un preču kategorijām, kurām robežkontroles punkts ir nozīmēts;

               b)aprīkojuma sūtījumu izkraušanai, atvēršanai un pārbaudei;

               c)tīrīšanas un dezinfekcijas aprīkojuma un tā lietošanas instrukcijām vai dokumentētai tīrīšanas un dezinfekcijas sistēmai, ja tīrīšanu un dezinfekciju robežkontroles punktā nodrošina ārpakalpojuma sniedzēji;

               d)piemērota aprīkojuma paraugu pagaidu uzglabāšanai kontrolētā temperatūrā, līdz tos nosūta uz laboratoriju, un piemērotiem konteineriem to pārvadāšanai.

               2.Pārbaudes telpās vai pārbaudes zonās, kur tas nepieciešams tām dzīvnieku un preču kategorijām, kurām robežkontroles punkti ir nozīmēti, jābūt:

               a)galdam ar līdzenu un mazgājamu virsmu, ko viegli tīrīt un dezinficēt;

               b)termometram, ar ko izmērīt preču virsmas temperatūru, kā arī temperatūru preču iekšpusē;

               c)atkausēšanas aprīkojumam;

               d)paraugu ņemšanas aprīkojumam;

               e)līmlentei un numurētiem zīmogiem vai etiķetēm ar skaidru marķējumu, kas nodrošinātu izsekojamību.

               3.Ja nepieciešams nodrošināt tādu paraugu integritāti, kas ņemti oficiālajās kontrolēs, dara pieejamus sīki izstrādātus norādījumus par paraugu ņemšanu analīzei un transportēšanu uz nozīmēto oficiālo laboratoriju.

               II nodaļa
                  Robežkontroles punktiem izvirzītās konkrētās minimālās prasības

               5. pants
               Dzīvnieku kategorijām nozīmētie robežkontroles punkti

               1.Papildus 3. un 4. panta prasībām robežkontroles punktos, kas nozīmēti Regulas (ES) 2017/625 47. panta 1. punkta a) apakšpunktā minētajiem dzīvniekiem, ir:

               a)ģērbtuve ar dušas telpām;

               b)3. panta 1. punkta a) apakšpunktā minēto dzīvnieku izkraušanas zonas vai telpas ar atbilstošu platību, apgaismojumu un ventilāciju;

               c)barošanas un dzirdināšanas aprīkojums;

               d)glabātavas, ko izmanto dzīvnieku barībai, guļvietas materiālam, kā arī pakaišiem un kūtsmēsliem, vai noteikta sadarbības kārtība ar šāda ārpakalpojuma sniedzēju;

               e)novietnes zonas vai izmitināšanas telpas, kurās atsevišķi aizturēt šādu kategoriju dzīvniekus, attiecībā uz kurām robežkontroles punkts ir nozīmēts:

               i)nagaiņi, kas nav reģistrēti zirgu dzimtas dzīvnieki;

               ii)reģistrēti zirgu dzimtas dzīvnieki;

               iii)citi dzīvnieki, kas nav nagaiņi (taču ieskaitot zooloģiskā dārza nagaiņus);

               f)pārbaudes telpas vai pārbaudes zonas, kurās ir savaldīšanas iekārtas un iekārtas, kas vajadzīgas, lai veiktu klīnisko izmeklēšanu;

               g)speciāla piekļuves josla vai cits pasākums, kas paredzēts, lai dzīvniekiem aiztaupītu lieku gaidīšanu, pirms tie sasniedz izkraušanas zonu.

               2.Šā panta 1. punkta b), c), e), f) un g) apakšpunktā minētās iekārtas projektē, būvē, uztur un ekspluatē tā, lai novērstu savainošanos un nevajadzīgas dzīvnieku ciešanas un nodrošinātu to drošību.

               3.Šā panta 1. punkta a), b), c), e) un f) apakšpunktā minētās iekārtas ir viena integrēta un pilnīga darba vienība.

               4.Šā panta 1. punktā minētās iekārtas neizmanto oficiālo kontroļu un citu oficiālo darbību veikšanai attiecībā uz tādu dzīvnieku sūtījumiem, kas paredzēti Savienības iekšējai tirdzniecībai.

               Iekārtas, kas minētas 1. punktā, var izmantot, lai veiktu oficiālās kontroles un citas oficiālās darbības attiecībā uz tādu dzīvnieku sūtījumiem, kuri paredzēti eksportam no Savienības vai kuri tiek pārvietoti no vienas teritorijas, kas norādīta Regulas (ES) 2017/625 I pielikuma sarakstā, uz citu Regulas (ES) 2017/625 I pielikuma sarakstā norādīto teritoriju pēc trešās valsts teritorijas šķērsošanas, ja ir izpildīti šādi nosacījumi:

               a)kompetentās iestādes veic robežkontroles punktu riska novērtējumu, parādot, kā var nodrošināt izvairīšanos no šķērskontaminācijas, un īsteno riska novērtējumā noteiktos pasākumus šādas šķērskontaminācijas novēršanai;

               b)kompetentās iestādes nodrošina nošķirtību laika ziņā starp tādu dzīvnieku sūtījumu apstrādi, kuri paredzēti eksportam no Savienības vai kuri tiek pārvietoti no vienas teritorijas, kas norādīta Regulas (ES) 2017/625 I pielikuma sarakstā, uz citu Regulas (ES) 2017/625 I pielikuma sarakstā norādīto teritoriju pēc trešās valsts teritorijas šķērsošanas, un jebkuru citu tādu dzīvnieku sūtījumu apstrādi, ko ieved Savienībā. Starplaikā, kas rodas, ievērojot nošķirtību laika ziņā, dzīvnieku sūtījumu apstrādei izmantotās iekārtas tīra un dezinficē.

               5.Šā panta 1. punkta b), c) e) un f) apakšpunktā minētās iekārtas neizmanto tādu kategoriju precēm, kas minētas Regulas (ES) 2017/625 47. panta 1. punktā.

               6. pants
               Dzīvnieku izcelsmes produktu, dzīvnieku izcelsmes blakusproduktu, reproduktīvo produktu, salikto produktu, siena un salmu kategorijām nozīmētie robežkontroles punkti

               1.Papildus 3. un 4. panta prasībām robežkontroles punktos, kas nozīmēti Regulas (ES) 2017/625 47. panta 1. punkta b) apakšpunktā minēto kategoriju precēm, ir:

               a)3. panta 1. punkta b) apakšpunktā minētās pārbaudes telpas, kas aprīkotas ar iekārtām, kuras vajadzības gadījumā uztur termoregulētu vidi;

               b)(ja robežkontroles punkti nozīmēti atdzesētām, saldētām un apkārtējās vides temperatūras precēm) vienlaicīgas šo preču uzglabāšanas iespējas katrā attiecīgajā temperatūras kategorijā, līdz tiek iegūti laboratorijas analīžu, testu vai diagnostikas rezultāti vai kamēr nav zināmi kompetentās iestādes kontroļu rezultāti;

               c)ģērbtuves.

               2.Šā panta 1. punktā minētās iekārtas ir viena integrēta un pilnīga darba vienība.

               3.Šā panta 1. punktā minētās iekārtas neizmanto oficiālo kontroļu un citu oficiālo darbību veikšanai attiecībā uz tādu preču sūtījumiem, kas paredzētas Savienības iekšējai tirdzniecībai.

               Iekārtas, kas minētas 1. punktā, var izmantot, lai veiktu oficiālās kontroles un citas oficiālās darbības attiecībā uz tādu preču sūtījumiem, kuras paredzētas eksportam no Savienības vai kuras tiek pārvietotas no vienas teritorijas, kas norādīta Regulas (ES) 2017/625 I pielikuma sarakstā, uz citu Regulas (ES) 2017/625 I pielikuma sarakstā norādīto teritoriju pēc trešās valsts teritorijas šķērsošanas, ja ir izpildīti šādi nosacījumi:

               a)kompetentās iestādes veic robežkontroles punktu riska novērtējumu, parādot, kā var nodrošināt izvairīšanos no šķērskontaminācijas, un īsteno riska novērtējumā noteiktos pasākumus šādas šķērskontaminācijas novēršanai;

               b)kompetentās iestādes nodrošina nošķirtību laika ziņā starp tādu preču sūtījumu apstrādi, kuras paredzētas eksportam no Savienības vai kuras tiek pārvietotas no vienas teritorijas, kas norādīta Regulas (ES) 2017/625 I pielikuma sarakstā, uz citu Regulas (ES) 2017/625 I pielikuma sarakstā norādīto teritoriju pēc trešās valsts teritorijas šķērsošanas, un jebkuru citu tādu preču sūtījumu apstrādi, ko ieved Savienībā. Starplaikā, kas rodas, ievērojot nošķirtību laika ziņā, preču sūtījumu apstrādei izmantotās iekārtas tīra un dezinficē.

               4.Šā panta 1., 2. un 3. punktā minētās prasības nepiemēro oficiālo kontroļu un citu oficiālo darbību veikšanai attiecībā uz dzīvnieku izcelsmes beztaras šķidrumiem un tādiem beztaras šķidrumiem, kas nav dzīvnieku izcelsmes šķidrumi.

               5.Robežkontroles punktos, kuri nozīmēti Regulas (ES) 2017/625 47. panta 1. punkta b) apakšpunktā minētajām preču kategorijām, var pārbaudīt dzīvas vardes, dzīvas zivis un dzīvus bezmugurkaulniekus, kas paredzēti lietošanai pārtikā, kā arī inkubējamās olas un zivju ēsmu.

               III nodaļa
                  Robežkontroles punktu un kontroles punktu saraksti

               7. pants
               Robežkontroles punktu un kontroles punktu sarakstu veidošanā izmantojamais formāts, kategorijas, saīsinājumi un cita informācija

               1.Lai sniegtu Regulas (ES) 2017/625 60. panta 1. punktā minēto informāciju, dalībvalstis izmanto I pielikumā noteikto formātu.

               2.Veidojot sarakstus ar robežkontroles punktiem, kas minēti Regulas (ES) 2017/625 60. panta 1. punktā, un kontroles punktu sarakstus saskaņā ar Regulas (ES) 2017/625 53. panta 2. punktu, dalībvalstis izmanto II pielikumā norādītos saīsinājumus un specifikācijas.

               3.Robežkontroles punktu un kontroles punktu sarakstiem pievieno piezīmi, kurā paskaidroti II pielikumā norādītie saīsinājumi un specifikācijas.

               IV nodaļa
                  Pārbaudes centri

               8. pants
               Prasības pārbaudes centriem

               1.Robežkontroles punktos var būt viens vai vairāki pārbaudes centri, kuros vajadzības gadījumā veic oficiālās kontroles un citas oficiālās darbības attiecībā uz dzīvnieku un preču kategorijām, kas ietilpst robežkontroles punkta nozīmēšanas darbības jomā.

               2.Pārbaudes centri atbilst Regulas (ES) 2017/625 64. panta 3. punktā noteiktajām minimālajām prasībām attiecībā uz robežkontroles punktiem un ievēro šīs regulas sīki izstrādātos noteikumus par minimālajām prasībām.

               Regulas (ES) 2017/625 64. panta 3. punkta f) apakšpunkta prasības nepiemēro pārbaudes centriem, kuriem ir piekļuve tehnoloģijai un aprīkojumam, kas darbina minētās regulas 131. pantā minētās informācijas pārvaldības sistēmas oficiālo kontroļu vajadzībām (IMSOC), un piekļuve citām datorizētajām informācijas pārvaldības sistēmām, kas atrodas citas tā paša robežkontroles punkta iekārtas rīcībā.

               3.Pārbaudes centriem

               a)jābūt robežkontroles punkta muitas dienesta kompetencē;

               b)jābūt robežkontroles punkta kompetentās iestādes kontrolē.

               4.Kad dalībvalstis saskaņā ar Regulas (ES) 2017/625 59. pantu paziņo Komisijai par robežkontroles punkta nozīmēšanu, tās Komisijai iesniedz arī visu attiecīgo informāciju par visiem pārbaudes centriem, kas izveidoti šādā robežkontroles punktā.

               5.Katru pārbaudes centru kopā ar attiecīgo robežkontroles punktu, kas nozīmēts atbilstīgi Regulas (ES) 2017/625 59. pantam, dalībvalstis sarakstā norāda, izmantojot I pielikumā noteikto formātu. Šajā informācijā precizē arī to dzīvnieku un preču kategorijas, kurus kontrolē pārbaudes centros saskaņā ar 7. pantu.

               6.Dalībvalstis pārbaudes centrus no 5. punktā minētā saraksta svītro, tiklīdz tie vairs neatbilst 2. un 3. punktam, kā arī informē Komisiju par svītrošanu un par šā lēmuma iemesliem.

               9. pants
               Atcelšana

               No 2019. gada 14. decembra atceļ Komisijas Lēmumu 2001/812/EK un Komisijas Lēmumu 2009/821/EK un Komisijas Direktīvu 98/22/EK.

               10. pants
               Stāšanās spēkā un piemērošanas diena

               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

               To piemēro no 2019. gada 14. decembra.

               Tomēr attiecībā uz robežkontroles punktiem, kas saskaņā ar Regulas (ES) 2017/625 59. panta 1. punktu ir nozīmēti precēm, kuras norādītas minētās regulas 47. panta 1. punkta c) apakšpunktā, un kam šīs regulas spēkā stāšanās dienā nav tādu zonu vai telpu izkraušanai, kurām ir jumta segums, 3. panta 1. punkta a) apakšpunkta otro teikumu un 3. panta 3. punktu piemēro no 2021. gada 14. decembra.

               Šī regula uzliek saistības kopumā un ir tieši piemērojama visās dalībvalstīs.

               Briselē, 12.6.2019

                     Komisijas vārdā —

                     priekšsēdētājs
                     Jean-Claude JUNCKER

                     (1)

                        OV L 93, 7.4.2017., 3. lpp.

                     (2)

                        Komisijas 2001. gada 21. novembra Lēmums 2001/812/EK, ar kuru nosaka prasības attiecībā uz to robežkontroles punktu apstiprināšanu, kuri atbild par veterinārām pārbaudēm produktiem, ko ieved Kopienā no trešām valstīm (OV L 306, 23.11.2001., 28. lpp.).

                     (3)

                        Padomes 1997. gada 18. decembra Direktīva 97/78/EK, ar ko nosaka principus, kuri reglamentē veterināro pārbaužu organizēšanu attiecībā uz produktiem, ko ieved Kopienā no trešām valstīm (OV L 24, 30.1.1998., 9. lpp.).

                     (4)

                        Komisijas 2009. gada 28. septembra Lēmums 2009/821/EK, ar ko izveido apstiprināto robežkontroles punktu sarakstu, paredz konkrētus noteikumus par inspekcijām, kuras veic Komisijas veterinārijas eksperti, un nosaka Traces veterinārās vienības (OV L 296, 12.11.2009., 1. lpp.).

                     (5)

                        Komisijas 1998. gada 15. aprīļa Direktīva 98/22/EK, kas nosaka obligātos nosacījumus augu veselības pārbaužu veikšanai Kopienā pārbaudes vietās, kas nav galamērķa pārbaudes vietas, augiem, augu izcelsmes produktiem vai citiem objektiem no trešām valstīm (OV L 126, 28.4.1998., 26. lpp.).

                     (6)

                        Padomes 2000. gada 8. maija Direktīva 2000/29/EK par aizsardzības pasākumiem pret tādu organismu ievešanu, kas kaitīgi augiem vai augu produktiem, un pret to izplatību Kopienā (OV L 169, 10.7.2000., 1. lpp.).

                     (7)

                        Padomes 2004. gada 26. aprīļa Direktīva 2004/68/EK, ar ko nosaka dzīvnieku veselības noteikumus par dažu nagaiņu sugu dzīvu dzīvnieku importu un tranzītu caur Kopienu, groza Direktīvas 90/426/EEK un 92/65/EEK un atceļ Direktīvu 72/462/EEK (OV L 139, 30.4.2004., 321. lpp.).

                     (8)

                        Padomes 2009. gada 30. novembra Direktīva 2009/156/EK par dzīvnieku veselības prasībām attiecībā uz zirgu dzimtas dzīvnieku pārvadāšanu un importu no trešām valstīm (OV L 192, 23.7.2010., 1. lpp.).

    ---documentbreak---

               LV

               I PIELIKUMS

               Robežkontroles punktu sarakstu formāts

                        1.

                        2.

                        3.

                        4.

                        5.

                        6.

                        7.

                        Robežkontroles punkts

                        Kontaktinformācija

                        TRACES kods

                        Pārvadājuma veids

                        Pārbaudes centri

                        Dzīvnieku un preču, kā arī specifikāciju kategorijas

                        Papildu specifikācijas attiecībā uz nozīmējuma darbības jomu

               Kontroles punktu sarakstu formāts

                        1.

                        2.

                        3.

                        6.

                        7.

                        Kontroles punkts

                        Kontaktinformācija

                        TRACES kods

                        Dzīvnieku un preču, kā arī specifikāciju kategorijas

                        Papildu specifikācijas attiecībā uz nozīmējuma darbības jomu

               II PIELIKUMS

               1. lauks. Robežkontroles punkts (RKP) / kontroles punkts (KP)

               RKP/KP nosaukums

               2. lauks. RKP un KP kontaktinformācija

               Pilna adrese

               E-pasta adrese

               Tālruņa numurs

               Darba laiks (obligāti tikai RKP)

               Tīmekļa vietne (obligāti tikai RKP)

               3. lauks.

               Piešķirtais TRACES kods

               4. lauks. RKP pārvadājuma veids

               A = Lidosta

               F = Dzelzceļš

               P = Osta

               R = Autoceļš

               5. lauks. Pārbaudes centri

               (Ievērībai: vienā RKP var atrasties vairāki pārbaudes centri)

               Pārbaudes centra nosaukums

               Adrese un kontaktinformācija

               6. lauks. RKP un KP

               Dzīvnieku un preču, kā arī specifikāciju kategorijas

               7. lauks. RKP un KP

               Papildu specifikācijas attiecībā uz nozīmējuma darbības jomu: papildu specifikācijas sniedz brīvā formā (1)

               Saīsinājumi un specifikācijas, kas piemērojamas dzīvnieku un preču kategorijām, kurām RKP/KP un attiecīgā gadījumā arī pārbaudes centri nozīmēti

               a Attiecībā uz dzīvniekiem, kas minēti Regulas (ES) 2017/625 47. panta 1. punkta a) apakšpunktā

                        Saīsinājumi

                        LA

                        Dzīvi dzīvnieki

                        -U

                        Nagaiņi, kas nav reģistrēti zirgu dzimtas dzīvnieki

                        -E

                        Reģistrēti zirgu dzimtas dzīvnieki

                        -O

                        Citi dzīvnieki, kas nav nagaiņi (šis saīsinājums attiecas arī uz zooloģiskā dārza nagaiņiem)

                        Specifikācijas

                        (*)

                        RKP un KP apturēšana, kā minēts Regulas (ES) 2017/625 63. pantā

                        (1)

                        Skatīt papildu specifikācijas 7. laukā

               bAttiecībā uz dzīvnieku izcelsmes produktiem, saliktajiem [kombinētajiem] produktiem, reproduktīvajiem produktiem, dzīvnieku izcelsmes blakusproduktiem, sienu un salmiem, kuri minēti Regulas (ES) 2017/625 47. panta 1. punkta b) apakšpunktā vai uz kuriem attiecas nosacījumi vai pasākumi, kas minēti Regulas (ES) 2017/625 47. panta 1. punkta d), e) vai f) apakšpunktā

                        Saīsinājumi

                        POA

                        Dzīvnieku izcelsmes produkti, saliktie produkti, reproduktīvie produkti, dzīvnieku izcelsmes blakusprodukti, siens un salmi

                        -HC

                        Produkti, kas paredzēti lietošanai pārtikā

                        -NHC

                        Produkti, kas nav paredzēti lietošanai pārtikā

                        -NT

                        Nav prasību attiecībā uz temperatūru

                        -T

                        Saldēti/atdzesēti produkti

                        -T(FR)

                        Saldēti produkti

                        -T(CH)

                        Atdzesēti produkti

                        Specifikācijas

                        (*)

                        RKP un KP apturēšana, kā minēts Regulas (ES) 2017/625 63. pantā

                        (1)

                        Skatīt papildu specifikācijas 7. laukā

                        (2)

                        Tikai iepakoti produkti

                        (3)

                        Tikai zivsaimniecības produkti

                        (4)

                        Tikai beztaras šķidrumi

               cAugi, augu produkti un citi objekti, kas minēti Regulas (ES) 2017/625 47. panta 1. punkta c) apakšpunktā

                        Saīsinājumi

                        P

                        Augi

                        PP

                        Augu produkti

                        PP(WP)

                        Koksne un koksnes produkti

                        OO

                        Citi objekti

                        Specifikācijas

                        (*)

                        RKP un KP apturēšana, kā minēts Regulas (ES) 2017/625 63. pantā

                        (1)

                        Skatīt papildu specifikācijas 7. laukā

               dAttiecībā uz Regulas (ES) 2017/625 47. panta 1. punkta d), e) vai f) apakšpunktā minētajām precēm, kas nav dzīvnieku izcelsmes preces

                        Saīsinājumi

                        PNAO

                        Produkti, kas nav dzīvnieku izcelsmes produkti

                        -HC(food)

                        Pārtika, kas nav dzīvnieku izcelsmes pārtika un uz ko attiecas nosacījumi vai pasākumi, kuri minēti Regulas (ES) 2017/625 47. panta 1. punkta d), e) vai f) apakšpunktā

                        - NHC(feed)

                        Barība, kas nav dzīvnieku izcelsmes barība un uz ko attiecas nosacījumi vai pasākumi, kuri minēti Regulas (ES) 2017/625 47. panta 1. punkta d), e) vai f) apakšpunktā

                        – NHC(other)

                        Produkti, kas nav dzīvnieku izcelsmes produkti un nav ne pārtika, ne barība

                        -NT

                        Nav prasību attiecībā uz temperatūru

                        -T

                        Saldēti/atdzesēti produkti

                        -T(FR)

                        Saldēti produkti

                        -T(CH)

                        Atdzesēti produkti

                        Specifikācijas

                        (*)

                        RKP un KP apturēšana, kā minēts Regulas (ES) 2017/625 63. pantā

                        (1)

                        Skatīt papildu specifikācijas 7. laukā

                        (2)

                        Tikai iepakoti produkti

                        (4)

                        Tikai beztaras šķidrumi


title: KOMISIJAS ĪSTENOŠANAS REGULA (ES) …/.. ar ko, pildot Eiropas Parlamenta un Padomes Regulu (ES) Nr. 2019/788 par Eiropas pilsoņu iniciatīvu, nosaka individuālo vākšanas tiešsaistes sistēmu tehniskās specifikācijas

text:
               KOMISIJAS ĪSTENOŠANAS REGULA (ES) …/..

               (22.10.2019),

               ar ko, pildot Eiropas Parlamenta un Padomes Regulu (ES) Nr. 2019/788 par Eiropas pilsoņu iniciatīvu, nosaka individuālo vākšanas tiešsaistes sistēmu tehniskās specifikācijas

               EIROPAS KOMISIJA,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes 2019. gada 17. aprīļa Regulu (ES) 2019/788 par Eiropas pilsoņu iniciatīvu(
                  1
               ) un jo īpaši tās 11. panta 5. punktu,

               tā kā:

               (1)Regula (ES) 2019/788 paredz pārskatītus noteikumus par Eiropas pilsoņu iniciatīvu un atceļ Eiropas Parlamenta un Padomes Regulu (ES) Nr. 211 /2011(
                  2
               ).

               (2)Regulā (ES) 2019/788 noteikts, ka paziņojumu par atbalstu reģistrētām pilsoņu iniciatīvām vākšanai tiešsaistē organizatoriem ir jāizmanto centralizēta vākšanas tiešsaistes sistēma, kuru izveido un ekspluatē Komisija. Tomēr, lai atvieglotu pāreju, organizatori drīkst izvēlēties izmantot savu individuālo vākšanas tiešsaistes sistēmu tām iniciatīvām, kas atbilstīgi Regulai (ES) 2019/788 reģistrētas līdz 2022. gada beigām.

               (3)Regulā (ES) 2019/788 noteikts, ka individuālajai sistēmai, ko izmanto paziņojumu par atbalstu vākšanai tiešsaistē, vajadzētu būt atbilstošiem tehniskiem un drošības elementiem, lai varētu nodrošinātu, ka visā vākšanas procedūras gaitā dati tiek droši savākti, uzglabāti un nosūtīti. Komisijai kopā ar dalībvalstīm būtu jānosaka tehniskās specifikācijas, kas vajadzīgas, lai izpildītu individuālās vākšanas tiešsaistes sistēmas prasības.

               (4)Šīs regulas noteikumi aizstāj Komisijas Īstenošanas regulas (ES) Nr. 1179/2011(
                  3
               ) noteikumus, kura tādējādi kļūst novecojusi.

               (5)Īstenojamo tehnisko un organizatorisko pasākumu mērķim gan sistēmas izstrādes laikā, gan visā vākšanas posmā vajadzētu būt persondatu neatļautas apstrādes novēršanai un to aizsardzībai pret nejaušu vai nelikumīgu iznīcināšanu vai nejaušu nozaudēšanu, pārveidošanu, neatļautu izpaušanu vai piekļuvi tiem.

               (6)Tādēļ organizatoriem būtu jāpiemēro atbilstoši riska pārvaldības procesi, lai apzinātu riskus to sistēmām un noteiktu adekvātus un proporcionālus pretpasākumus minēto risku mazināšanai līdz pieņemamam līmenim. Organizatoriem, ievērojot sertifikācijas iestādes piemērotos drošības noteikumus un prasības, būtu pienācīgi jādokumentē apzinātie drošības un datu aizsardzības riski un pasākumi, kuri vērsti pret minētajiem riskiem. Drošības noteikumiem un prasībām vajadzētu būt saskaņā ar Regulu (ES) 2019/788, un sertifikācijas iestādēm tie būtu jādara pieejami pēc pieprasījuma.

               (7)Šajā regulā noteikto tehnisko specifikāciju īstenošanai nevajadzētu skart organizatoru pienākumu ievērot datu aizsardzības prasības, kuras izriet no Eiropas Parlamenta un Padomes Regulas (ES) 2016/679(
                  4
               ), arī iespējamo vajadzību novērtēt datu aizsardzības ietekmi.

               (8)Individuālajā vākšanas tiešsaistes sistēmā veiktajā persondatu apstrādē organizatoru grupas pārstāvis vai attiecīgā gadījumā minētās regulas 5. panta 7. punktā minētā juridiskā persona ir datu pārzinis Regulas (ES) 2016/679 nozīmē.

               (9)Organizatoriem, kuri ievieš izmaiņas savā individuālajā vākšanas tiešsaistes sistēmā pēc tam, kad tā sertificēta, bez liekas kavēšanās šīs izmaiņas būtu jādara zināmas attiecīgajai sertifikācijas iestādei tad, ja šīs izmaiņas varētu ietekmēt novērtējumu, kurš pamato sertifikāciju. Pirms izmaiņu ieviešanas organizatori var lūgt konsultēties ar sertifikācijas iestādi, lai pārbaudītu, vai izmaiņām var būt tāda ietekme, un tādējādi tās būtu jādara zināmas.

               (10)Saskaņā ar Regulas (ES) Nr. 2018/1725 42. pantu notika apspriešanās ar Eiropas Datu aizsardzības uzraudzītāju, kurš sniedza piezīmes 2016. gada 16. septembrī. Notika apspriešanās ar Eiropas Savienības Tīklu un informācijas drošības aģentūru, kura 2019. gada 18. jūlijā sniedza piezīmes.

               (11)Šajā regulā noteiktie pasākumi ir saskaņā ar atzinumu, ko sniegusi atbilstīgi Regulas (ES) 2019/788 22. pantam izveidotā komiteja,

               IR PIEŅĒMUSI ŠO REGULU.

               1. pants

               Regulas (ES) 2019/788 11. panta 5. punktā minētās tehniskās specifikācijas ir noteiktas šīs regulas pielikumā.

               2. pants

               1.Organizētāji nodrošina, ka visā vākšanas posmā to individuālās vākšanas tiešsaistes sistēmas atbilst pielikumā izklāstītajām tehniskajām specifikācijām.

               2.Organizatori bez liekas kavēšanās dara zināmas Regulas (ES) 2019/788 11. panta 3. punktā minētajai dalībvalsts kompetentajai iestādei izmaiņas, kuras sistēmā ieviestas pēc tam, kad sistēmu sertificējusi minētā iestāde, ja šīs izmaiņas varētu ietekmēt novērtējumu, kurš pamato sertifikāciju. Pirms tam organizatori var lūgt konsultēties ar kompetento iestādi par to, vai izmaiņām varētu būt tāda ietekme.

               3. pants

               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

               To piemēro no 2020. gada 1. janvāra.

               Šī regula uzliek saistības kopumā un ir tieši piemērojama visās dalībvalstīs.

               Briselē, 22.10.2019

                     Komisijas vārdā —

                     priekšsēdētājs
                     Jean-Claude JUNCKER

                     (1)

                        OV L 130, 17.5.2019., 55. lpp.

                     (2)

                        Eiropas Parlamenta un Padomes Regula (ES) Nr. 211/2011 (2011. gada 16. februāris) par pilsoņu iniciatīvu (OV L 65, 11.3.2011., 1. lpp.).

                     (3)

                        Komisijas Īstenošanas regula (ES) Nr. 1179/2011 (2011. gada 17. novembris), ar ko nosaka tehniskās specifikācijas vākšanas tiešsaistes sistēmām saskaņā ar Eiropas Parlamenta un Padomes Regulu (ES) Nr. 211/2011 par pilsoņu iniciatīvu (OV L 301, 18.11.2011., 3. lpp.).

                     (4)

                        Eiropas Parlamenta un Padomes Regula (ES) 2016/679 (2016. gada 27. aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula), (OV L 119, 4.5.2016., 1. lpp.).

    ---documentbreak---

               1.Tehniskās specifikācijas Regulas (ES) Nr. 2019/788 11. panta 4. punkta a) apakšpunkta īstenošanai

               Sistēma īsteno tehniskus pasākumus, lai nodrošinātu, ka paziņojumus par atbalstu var iesniegt tikai fiziskas personas. Tehnisko pasākumu vajadzībām nav jāvāc un jāglabā citi persondati kā tikai tie, kas uzskaitīti Regulas (ES) 2019/788 III pielikumā.

               2.Tehniskās specifikācijas Regulas (ES) Nr. 2019/788 11. panta 4. punkta b) apakšpunkta īstenošanai

               Organizatori ievieš adekvātus tehniskus un organizatoriskus pasākumus, lai pārvaldītu riskus, kuri apdraud organizatoru darbībās izmantoto tīklu un informācijas sistēmu drošību, lai nodrošinātu, ka vākšanas tiešsaistes sistēmā par iniciatīvu sniegtā informācija un tiešsaistē publiski pieejamā informācija atbilst tai, kura par iniciatīvu publicēta reģistrā, kas minēts Regulas (ES) 2019/788 6. panta 5. punktā.

               Organizatori nodrošina, ka:

               (a)vākšanas tiešsaistes sistēmā par iniciatīvu sniegtā informācija atbilst reģistrā publicētajai informācijai;

               (b)sistēmā ir sniegta reģistrā publicētā informācija par iniciatīvu, vēl pirms pilsoņi iesniedz paziņojumu par atbalstu;

               (c)ieviesti drošības pasākumi, lai nodrošinātu, ka paziņojumos par atbalstu datu ievades lauki ir parādīti kopā ar informāciju par iniciatīvu, lai novērstu risku, ka iniciatīvas nepareiza atspoguļojuma dēļ paziņojumi par atbalstu tiek iesniegti par citu iniciatīvu;

               (d)sistēma nodrošina, ka pēc paziņojumu par atbalstu iesniegšanas tajos sniegtie dati tiek saglabāti kopā ar informāciju par iniciatīvu;

               (e)ieviesti drošības pasākumi, lai novērstu, ka vākšanas tiešsaistes sistēmā par iniciatīvu sniegtajā informācija tiktu izdarītas neatļautas izmaiņas.

               3.Tehniskās specifikācijas Regulas (ES) Nr. 2019/788 11. panta 4. punkta c) apakšpunkta īstenošanai

               Sistēma nodrošina, ka paziņojumi par atbalstu tiek iesniegti saskaņā ar Regulas (ES) 2019/788 III pielikuma datu laukiem.

               Sistēma nodrošina, ka persona var iesniegt paziņojumu par atbalstu, tikai apstiprinājusi, ka ir izlasījusi Regulas (ES) 2019/788 III pielikuma paziņojumu par privātumu.

               4.Tehniskās specifikācijas Regulas (ES) Nr. 2019/788 11. panta 4. punkta d) apakšpunkta īstenošanai

               4.1.Pārvalde

               4.1.1.Organizatoru grupa norāda drošības speciālistu, kurš atbild par sistēmas drošību un savākto paziņojumu par atbalstu drošu sūtīšanu atbildīgās dalībvalsts kompetentajai iestādei. Drošības speciālists pārrauga informācijas aizsardzību un tehniskos un organizatoriskos drošības pasākumus parakstītāju sniegto datu drošai savākšanai, glabāšanai un nosūtīšanai.

               4.1.2.Organizatori var lūgt Regulas (ES) 2019/788 11. panta 3. punktā minēto valsts kompetento iestādi nodrošināt individuālās vākšanas tiešsaistes sistēmu sertifikācijai piemērojamos drošības noteikumus un prasības. Parasti viena mēneša laikā no lūguma saņemšanas kompetentā iestāde nodrošina drošības noteikumus un prasības. Piemērojamie drošības noteikumi un prasības atbilst spēkā esošajiem attiecīgajiem valsts vai starptautiskajiem drošības standartiem.

               4.1.3.Sistēmas sertifikācijai izvirzītie drošības noteikumi un prasības ņem vērā 4.2. sadaļā noteiktos riskus un specifikācijas 4.3. sadaļā.

               4.2.Informācijas aizsardzība

               4.2.1.Organizatori izmanto riska pārvaldības procesus, lai apzinātu, kādi riski ir saistīti ar to sistēmu izmantošanu, ieskaitot riskus parakstītāju tiesībām un brīvībām, un lai noteiktu piemērotos un samērīgos pasākumus tādu incidentu ietekmes novēršanai un mazināšanai, kas skar to darbībās izmantoto tīklu un informācijas sistēmu drošību.

               Riska pārvaldības procesā galvenā uzmanība tiek pievērsta riskiem, kas saistīti ar konfidencialitāti un informācijas integritāti sistēmā. Minētie riski var rasties no draudiem, to vidū:

               (a)lietotāju kļūdas;

               (b)sistēmas / drošības administratora kļūdas;

               (c)konfigurācijas kļūdas;

               (d)ļaunprogrammatūras infekcija;

               (e)nejauša informācijas pārveidošana;

               (f)informācijas izpaušana vai noplūde;

               (g)programmatūras ievainojamība;

               (h)neatļauta piekļuve;

               (i)datu plūsmu pārtveršana vai slepena noklausīšanās un

               (j)datu aizsardzības riski.

               4.2.2.Organizatori uzrāda dokumentāciju, kas parāda, ka tie:

               (a)novērtējuši sistēmas riskus;

               (b)noteikuši piemērotus pasākumus tādu incidentu ietekmes novēršanai un mazināšanai, kas skar sistēmas drošību;

               (c)apzinājuši nenovērstos riskus;

               (d)īstenojuši pasākumus un pārbaudījuši, ka tie īstenoti;

               (e)nodrošinājuši organizatoriskus līdzekļus, lai saņemtu informāciju par jauniem draudiem un drošības uzlabojumiem;

               (f)visā vākšanas procesā ievēro Regulas (ES) 2019/788 11. panta 4. punktā izklāstītās sertifikācijas prasības, ieskaitot ieviest tā nodrošināšanai vajadzīgos procesus.

               4.2.3.Pasākumi tādu incidentu ietekmes novēršanai un mazināšanai, kas skar sistēmas drošību, aptver šādas jomas:

               (a)cilvēkresursu drošība;

               (b)piekļuves kontrole;

               (c)kriptogrāfiskās kontroles;

               (d)fiziskā un vidiskā drošība;

               (e)darbību drošība;

               (f)komunikācijas drošība;

               (g)sistēmas iegāde, izstrāde un uzturēšana;

               (h)informācijas drošības incidentu pārvaldība;

               (i)atbilstība.

               Šo drošības pasākumu piemērošanu var ierobežot un attiecināt tikai uz tām organizācijas daļām, kuras ir būtiskas vākšanas tiešsaistes sistēmai. Piemēram, cilvēkresursu drošību var attiecināt tikai uz personālu, kam ir fiziska vai pamatota piekļuve vākšanas tiešsaistes sistēmai, un fizisko/vidisko drošību var attiecināt tikai uz ēku (ēkām), kur tiek mitināta sistēma.

               4.2.4.Ja vākšanas tiešsaistes sistēmu vai to daļu izstrādei vai ekspluatācijai organizatori izmanto procesoru, tad tie uzrāda dokumentāciju, kas sertifikācijas iestādei ļauj pārliecināties, ka ieviestas vajadzīgās drošības kontroles.

               4.3.Datu šifrēšana

               Sistēmā tiek paredzēta šāda datu šifrēšana:

               (a)persondati elektroniskā formātā tiek šifrēti, kad tie tiek glabāti vai nosūtīti kompetentajām iestādēm dalībvalstīs saskaņā ar Regulas (ES) Nr. 2019/788, atslēgu pārvaldīšanai un dublikātu sagatavošanai notiekot atsevišķi;

               (b)tiek lietoti adekvāti standarta algoritmi un adekvātas atslēgas atbilstīgi starptautiskajiem standartiem (piem., ETSI standartam). ieviesta atslēgu pārvaldības sistēma;

               (c)visas atslēgas un paroles tiek aizsargātas no neatļautas piekļuves.


title: KOMISIJAS ĪSTENOŠANAS REGULA (ES) …/.. ar ko paredz noteikumus par to, kā vienādi piemērot tādu identitātes kontrolpārbaužu un fizisko kontrolpārbaužu biežumu, kuras veic konkrētiem dzīvnieku un preču sūtījumiem, ko ieved Savienībā

text:
               KOMISIJAS ĪSTENOŠANAS REGULA (ES) …/..

               (25.11.2019),

               ar ko paredz noteikumus par to, kā vienādi piemērot tādu identitātes kontrolpārbaužu un fizisko kontrolpārbaužu biežumu, kuras veic konkrētiem dzīvnieku un preču sūtījumiem, ko ieved Savienībā

               (Dokuments attiecas uz EEZ)

               EIROPAS KOMISIJA,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes 2017. gada 15. marta Regulu (ES) 2017/625 par oficiālajām kontrolēm un citām oficiālajām darbībām, kuras veic, lai nodrošinātu, ka tiek piemēroti pārtikas un barības aprites tiesību akti, noteikumi par dzīvnieku veselību un labturību, augu veselību un augu aizsardzības līdzekļiem, un ar ko groza Eiropas Parlamenta un Padomes Regulas (EK) Nr. 999/2001, (EK) Nr. 396/2005, (EK) Nr. 1069/2009, (EK) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 un (ES) 2016/2031, Padomes Regulas (EK) Nr. 1/2005 un (EK) Nr. 1099/2009 un Padomes Direktīvas 98/58/EK, 1999/74/EK, 2007/43/EK, 2008/119/EK un 2008/120/EK un atceļ Eiropas Parlamenta un Padomes Regulas (EK) Nr. 854/2004 un (EK) Nr. 882/2004, Padomes Direktīvas 89/608/EEK, 89/662/EEK, 90/425/EEK, 91/496/EEK, 96/23/EK, 96/93/EK un 97/78/EK un Padomes Lēmumu 92/438/EEK (Oficiālo kontroļu regula)(
                  1
               ), un jo īpaši tās 54. panta 3. punkta pirmās daļas a) un c) apakšpunktu,

               tā kā:

               (1)Regulā (ES) 2017/625 ir paredzēti noteikumi par dalībvalstu kompetento iestāžu veiktajām oficiālajām kontrolēm, kurās pārbauda, vai dzīvnieki un preces, ko ieved Savienībā, atbilst Savienības lauksaimniecības un pārtikas aprites tiesību aktiem.

               (2)Regulas (ES) 2017/625 54. panta 3. punkts pilnvaro Komisiju paredzēt noteikumus par tādu identitātes kontrolpārbaužu un fizisko kontrolpārbaužu atbilstošā biežuma vienādu piemērošanu, ko veic minētās regulas 47. panta 1. punkta a) un b) apakšpunktā minēto kategoriju dzīvnieku un preču sūtījumiem. Tādēļ identitātes kontrolpārbaužu un fizisko kontrolpārbaužu biežums būtu jānosaka, pamatojoties uz risku, ko katrs dzīvnieks, prece vai dzīvnieku vai preču kategorija rada cilvēku, dzīvnieku vai augu veselībai, dzīvnieku labturībai vai – ģenētiski modificētu organismu gadījumā – arī videi.

               (3)Lai nodrošinātu, ka saskaņā ar šo regulu noteikto fizisko kontrolpārbaužu biežums tiek vienādi piemērots, šajā regulā būtu jāparedz, ka, veicot sūtījumu atlasi fiziskajām kontrolpārbaudēm, tiek izmantota Regulas (ES) 2017/625 131. pantā minētā oficiālo kontroļu informācijas pārvaldības sistēma (IMSOC).

               (4)Saskaņā ar šo regulu noteiktais biežums būtu jāpiemēro attiecībā uz Regulas (ES) 2017/625 47. panta 1. punkta a) un b) apakšpunktā minētajiem dzīvniekiem un precēm, kuras paredzēts laist tirgū. Tomēr to fizisko kontrolpārbaužu biežums, ko veic robežkontroles punktos, lai pārliecinātos par atbilstību Eiropas Parlamenta un Padomes Regulai (ES) 2018/848
                  2
               , būtu jānosaka saskaņā ar minētās regulas 45. panta 5. punktu.

               (5)Padomes Direktīva 91/496/EEK
                  3
                nosaka noteikumus, kuri reglamentē veterināro pārbaužu organizēšanu attiecībā uz dzīvniekiem, ko Savienībā ieved no trešām valstīm. Minētās direktīvas 4. pants paredz, ka katram dzīvnieku sūtījumam būtu jāveic identitātes kontrolpārbaudes un fiziskās kontrolpārbaudes.

               (6)Direktīva 91/496/EEK no 2019. gada 14. decembra ir atcelta ar Regulu (ES) 2017/625. Ņemot vērā risku, ko cilvēka un dzīvnieku veselībai un dzīvnieku labturībai rada noteiktu kategoriju dzīvnieki, attiecībā uz dzīvniekiem, kurus Savienībā ieved no trešām valstīm, identitātes kontrolpārbaudes un fiziskās kontrolpārbaudes būtu jāturpina piemērot tikpat bieži, kā noteikts Direktīvā 91/496/EEK vai saskaņā ar to.

               (7)Lai nodrošinātu oficiālo kontroļu efektivitāti, identitātes kontrolpārbaudes un fiziskās kontrolpārbaudes būtu jāveic tā, lai par sūtījumu atbildīgais operators nevarētu paredzēt, vai kādam konkrētam sūtījumam piemēros fiziskas kontrolpārbaudes.

               (8)Komisijas Īstenošanas regulas [C(2019)7002]
                  4
                3. pantā ir paredzēti sīki izstrādāti noteikumi par Regulas (ES) 2017/625 47. panta 1. punkta b) apakšpunktā minēto preču identitātes kontrolpārbaudēm atkarībā no tā, vai sūtījumam veic vai neveic fiziskās kontrolpārbaudes.

               (9)Dzīvnieku izcelsmes produktu, reproduktīvo produktu, dzīvnieku izcelsmes blakusproduktu, atvasināto produktu, siena un salmu un saliktu produktu identitātes kontrolpārbaužu un fizisko kontrolpārbaužu bāzlīnijas biežuma noteikšanas pamatkritēriji būtu jānosaka, ņemot vērā informāciju par riskiem, kas saistīti ar dzīvnieku vai preču kategorijām, un pieejamie zinātniskie novērtējumi.

               (10)Saskaņā ar pamatkritērijiem noteikto fizisko kontrolpārbaužu biežumu vajadzētu būt iespējai mainīt, pamatojoties uz informāciju, ko Komisija savākusi saskaņā ar Regulas (ES) 2017/625 125. panta 1. punktu, to kontroļu rezultātiem, kuras Komisijas eksperti veikuši trešās valstīs atbilstoši minētās regulas 120. panta 1. punktam, un informāciju, kas savākta, izmantojot IMSOC.

               (11)Lai nodrošinātu oficiālo kontroļu efektivitāti, IMSOC vajadzētu būt pieejamai informācijai par biežumu, kas noteikts atbilstoši šai regulai.

               (12)Attiecībā uz dažām trešām valstīm, ar kurām Savienība ir noslēgusi nolīgumus par atzīšanu veterinārijas jomā, ir lietderīgi samazināt fizisko kontrolpārbaužu biežumu konkrētiem produktiem, cita starpā ņemot vērā reģionalizācijas principa piemērošanu dzīvnieku slimību gadījumā, kā arī citus veterināros principus. Tādēļ šajā regulā būtu jāpiemēro šajos veterinārijas jomas nolīgumos noteiktais fizisko kontrolpārbaužu biežums.

               (13)Komisijas Lēmumā 94/360/EK
                  5
                ir noteiktas retākas fiziskās kontrolpārbaudes noteiktu kategoriju precēm, kurām piemēro veterinārās pārbaudes. Šī regula paredz noteikumus jomās, kuras aptver Lēmums 94/360/EK, tādēļ šis lēmums būtu jāatceļ no šajā regulā norādītā datuma.

               (14)Regulu (ES) 2017/625 piemēro no 2019. gada 14. decembra. Tāpēc šajā regulā izklāstītie noteikumi arī būtu jāpiemēro no minētās dienas.

               (15)Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

               1. pants
               Priekšmets un darbības joma

               Šī regula nosaka noteikumus par to, kā vienādi piemērot tādu identitātes kontrolpārbaužu un fizisko kontrolpārbaužu atbilstošo biežumu, kuras veic Regulas (ES) 2017/625 47. panta 1. punkta a) un b) apakšpunktā minēto dzīvnieku un preču sūtījumiem, ko paredzēts laist tirgū.

               2. pants
               Definīcijas

               Šajā regulā piemēro šādas definīcijas:

               1.“biežums” ir 1. pantā minēto dzīvnieku un preču sūtījumu minimālā procentuālā daļa, kas saskaņā ar šo regulu noteikta no to sūtījumu kopskaita, kuri noteiktā laikposmā ieradušies robežkontroles punktā un kuriem kompetentajām iestādēm ir jāveic identitātes kontrolpārbaudes un fiziskās kontrolpārbaudes;

               2.“IMSOC” ir informācijas pārvaldības sistēma oficiālo kontroļu vajadzībām, kas minēta Regulas (ES) 2017/625 131. pantā.

               3. pants
               Sūtījumu atlase fiziskām kontrolpārbaudēm

               1.Kompetentās iestādes fiziskām kontrolpārbaudēm sūtījumus atlasa, ievērojot šādu procedūru:

               a)IMSOC automātiski ģenerē sūtījuma nejaušu atlasi;

               b)kompetentās iestādes var nolemt atlasīt sūtījumu atbilstīgi a) apakšpunktam vai atlasīt citu tās pašas preču kategorijas un tās pašas izcelsmes preču sūtījumu.

               2.Katram sūtījumam, kas fiziskām kontrolpārbaudēm atlasīts saskaņā ar šā panta 1. punktu, kompetentās iestādes veic identitātes kontrolpārbaudes atbilstīgi Īstenošanas regulas [C(2019)7002] 3. panta 1. punktam.

               4. pants
               Identitātes kontrolpārbaužu un fizisko kontrolpārbaužu biežums

               1.Kompetentās iestādes veic dzīvnieku, dzīvnieku izcelsmes produktu, reproduktīvo produktu, dzīvnieku izcelsmes blakusproduktu, atvasināto produktu, siena un salmu un saliktu produktu sūtījumu identitātes kontrolpārbaudes un fiziskās kontrolpārbaudes tik bieži, kā noteikts saskaņā ar 5. pantu.

               2.Attiecībā uz II pielikumā noteiktajām trešām valstīm, ar kurām Savienība noslēgusi nolīgumus par atzīšanu, fiziskās kontrolpārbaudes veic atbilstīgi minētajos nolīgumos noteiktajam biežumam.

               5. pants
               Dzīvnieku, dzīvnieku izcelsmes produktu, reproduktīvo produktu, dzīvnieku izcelsmes blakusproduktu, atvasināto produktu, siena un salmu un saliktu produktu identitātes kontrolpārbaužu un fizisko kontrolpārbaužu biežuma noteikšana un mainīšana

               1.Šīs regulas 1. pantā minēto dzīvnieku un preču sūtījumu identitātes kontrolpārbaužu un fizisko kontrolpārbaužu bāzlīnijas biežums ir noteikts šīs regulas I pielikumā, pamatojoties uz Regulas (ES) 2017/625 54. panta 3. punkta pirmās daļas a) apakšpunkta v) un vi) punktā minētajiem zinātniskajiem novērtējumiem un informāciju.

               2.Fizisko kontrolpārbaužu biežumu attiecībā uz konkrētām precēm no konkrētas trešās valsts var palielināt, ja nopietni trūkumi konstatēti, pamatojoties uz:

               a)informāciju, ko Komisijas savākusi saskaņā ar Regulas (ES) 2017/625 125. panta 1. punktu; vai

               b)to kontroļu rezultātiem, kuras veikuši Komisijas eksperti saskaņā ar Regulas (ES) 2017/625 120. panta 1. punktu.

               Šādā gadījumā saskaņā ar 1. punktu noteikto biežumu palielina līdz nākamajam augstākajam bāzlīnijas biežumam, kas noteikts I pielikumā, vai līdz 50 % biežumam, ja konkrētās kategorijas precēm tiek piemērots 30 % biežums.

               3.Fizisko kontrolpārbaužu biežumu no bāzlīnijas biežuma, kas noteikts saskaņā ar 1. punktu, līdz I pielikumā noteiktajam nākamajam augstākajam bāzlīnijas biežumam vai līdz 50 % biežumam, ja konkrētās kategorijas precēm piemērojamais biežums ir 30 %, palielina tad, ja dati un informācija, kas, izmantojot IMSOC, savākta par konkrētām precēm no konkrētas trešās valsts, norāda, ka neatbilstības līmenis attiecībā uz fiziskajām kontrolpārbaudēm pēdējo 12 mēnešu laikā tās pašas kategorijas precēm pārsniedz 30 % no vidējā neatbilstības līmeņa attiecībā uz tās pašas kategorijas precēm no visām trešām valstīm.

               4.Ja 2. vai 3. punktā minētie kritēriji vairs netiek izpildīti, biežumu samazina līdz attiecīgajam bāzlīnijas biežumam, kas noteikts I pielikumā.

               5.Komisija, izmantojot IMSOC, saskaņā ar šo pantu noteikto biežumu dara pieejamu kompetentajām iestādēm un operatoriem.

               6. pants
               Atcelšana

               Lēmumu 94/360/EK atceļ no 2019. gada 14. decembra.

               7. pants
               Stāšanās spēkā un piemērošanas diena

               1.Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

               2.To piemēro no 2019. gada 14. decembra.

               Šī regula uzliek saistības kopumā un ir tieši piemērojama visās dalībvalstīs.

               Briselē, 25.11.2019

                     Komisijas vārdā —

                     priekšsēdētājs
                     Jean-Claude JUNCKER

                     (1)

                        OV L 95, 7.4.2017., 1. lpp.

                     (2)

                        Eiropas Parlamenta un Padomes 2018. gada 30. maija Regula (ES) 2018/848 par bioloģisko ražošanu un bioloģisko produktu marķēšanu un ar ko atceļ Padomes Regulu (EK) Nr. 834/2007 (OV L 150, 14.6.2018., 1. lpp.).

                     (3)

                        Padomes 1991. gada 15. jūlija Direktīva 91/496/EEK, ar ko nosaka principus attiecībā uz tādu dzīvnieku veterināro pārbaužu organizēšanu, kurus Kopienā ieved no trešām valstīm, un ar ko groza Direktīvu 89/662/EEK, Direktīvu 90/425/EEK un Direktīvu 90/675/EEK (OV L 268, 24.9.1991., 56. lpp.).

                     (4)

                        Komisijas XXX Īstenošanas regula XXX, ar ko paredz sīki izstrādātus noteikumus par darbībām, kuras jāveic dokumentu, identitātes un fizisko kontrolpārbaužu laikā un pēc tām gadījumos, kad minētās kontrolpārbaudes attiecas uz dzīvniekiem un precēm, kuriem piemēro oficiālās kontroles robežkontroles punktos (OV L ..., ..., .. lpp.).

                     (5)

                        Komisijas 1994. gada 20. maija Lēmums 94/360/EK par tādu fizisko pārbaužu veikšanas biežuma samazināšanu konkrētu produktu sūtījumiem no trešām valstīm, ko īsteno saskaņā ar Padomes Direktīvu 90/675/EEK (OV L 158, 25.6.1994., 41. lpp.).

    ---documentbreak---

               LV

               PIELIKUMI

               I pielikums

               Pamatkritēriji dzīvnieku, dzīvnieku izcelsmes produktu, reproduktīvo produktu, dzīvnieku izcelsmes blakusproduktu, atvasinātu produktu, siena un salmu un saliktu produktu sūtījumu identitātes kontrolpārbaužu un fizisko kontrolpārbaužu bāzlīnijas biežuma noteikšanai

                        Pamatkritēriji identitātes kontrolpārbaužu un fizisko kontrolpārbaužu bāzlīnijas biežuma noteikšanai

                        Bāzlīnijas biežums, ko piemēro

                        Riska kategorija

                        Dzīvnieku vai preču kategorija*

                        identitātes kontrolpārbaudēm

                        fiziskām kontrolpārbaudēm

                        I

                        Dzīvnieki

                        100 %

                        100 %

                        II

                        - Malta gaļa, mehāniski atdalīta gaļa un gaļas izstrādājumi lietošanai pārtikā

                        - Mājputnu gaļa lietošanai pārtikā

                        - Truša gaļa un gaļas produkti, medījumu gaļa un gaļas produkti lietošanai pārtikā

                        - Olas lietošanai pārtikā

                        - Olu produkti lietošanai pārtikā, kurus uzglabā saldētus vai zemā temperatūrā

                        - Piens lietošanai pārtikā

                        - Piena produkti un jaunpiena produkti lietošanai pārtikā, kurus uzglabā saldētus vai zemā temperatūrā

                        - Zvejniecības produkti no akvakultūras uzņēmumiem un gliemenes lietošanai pārtikā, kuras nav ievietotas hermētiski slēgtos traukos, kas paredzēti to uzglabāšanai apkārtējā temperatūrā

                        - Dzīvnieku izcelsmes blakusprodukti un atvasināti produkti lauksaimniecības dzīvnieku barošanai

                        100 %

                        30 %

                        III

                        - Gaļa, kas nav minēta II kategorijā, un no šādas gaļas atvasināti produkti lietošanai pārtikā

                        - Kausēti dzīvnieku tauki un dradži lietošanai pārtikā

                        - Mājputnu gaļas produkti lietošanai pārtikā

                        - II kategorijā neminēti olu produkti lietošanai pārtikā

                        - II kategorijā neminēti piena produkti un jaunpiena produkti lietošanai pārtikā

                        - II kategorijā neminēti zvejniecības produkti

                        - Medus un pārējie biškopības produkti lietošanai pārtikā

                        - Salikti produkti

                        - Inkubējamas olas

                        - Organiskais mēslojums vai augsnes ielabotāji, kas iegūti no dzīvnieku izcelsmes blakusproduktiem

                        - Varžu kājiņas un gliemeži lietošanai pārtikā

                        - Kukaiņi lietošanai pārtikā

                        100 %

                        15 %

                        IV

                        - Želatīns un kolagēns lietošanai pārtikā

                        - Zarnas

                        - Sperma un embriji

                        - Dzīvnieku izcelsmes blakusprodukti un atvasināti produkti, kas nav minēti II un III kategorijā

                        100 %

                        5 %

                        V

                        - Ļoti rafinēti produkti lietošanai pārtikā

                        - Siens un salmi

                        - Citas preces, kas nav minētas II, III un IV kategorijā

                        100 %

                        1 %

               * Tirdzniecības paraugu sūtījumu fizisko kontrolpārbaužu biežums atbilst šajā pielikumā sniegtajam preču kategoriju aprakstam.

               II pielikums

               4. panta 2. punktā minēto konkrēto trešo valstu saraksts un fizisko kontrolpārbaužu biežums

               1.Jaunzēlande

               Attiecībā uz Jaunzēlandi – biežums, kāds paredzēts ar Padomes Lēmumu 97/132/EK
                  1
                apstiprinātajā nolīgumā vēstuļu apmaiņas veidā par Eiropas Kopienas un Jaunzēlandes nolīguma provizorisku piemērošanu attiecībā uz tirdzniecībai ar dzīviem dzīvniekiem un dzīvnieku izcelsmes produktiem piemērojamajiem sanitārajiem pasākumiem.

               2.Kanāda

               Attiecībā uz Kanādu – biežums, kāds paredzēts ar Padomes Lēmumu 1999/201/EK apstiprinātā nolīguma VIII pielikumā.
                  2

               3.Čīle

               Attiecībā uz Čīli – biežums, kāds paredzēts nolīgumā par sanitārajiem un fitosanitārajiem pasākumiem, kas piemērojami tirdzniecībai ar dzīvniekiem un dzīvnieku izcelsmes produktiem, augiem, augu izcelsmes produktiem un citām precēm, un dzīvnieku labturībai un kas izklāstīti ar Padomes Lēmumu 2002/979/EK
                  3
                apstiprinātā Asociācijas nolīguma IV pielikumā.

                     (1)

                        Padomes 1996. gada 17. decembra Lēmums 97/132/EK par Nolīguma slēgšanu starp Eiropas Kopienu un Jaunzēlandi attiecībā uz tirdzniecībai ar dzīviem dzīvniekiem un dzīvnieku izcelsmes produktiem piemērojamajiem sanitārajiem pasākumiem

                      (OV L 57, 26.2.1997., 4. lpp.).

                     (2)

                        Padomes 1998. gada 14. decembra Lēmums 1999/201/EK par nolīguma slēgšanu starp Eiropas Kopienu un Kanādas valdību par sanitārajiem pasākumiem sabiedrības veselības un dzīvnieku veselības aizsardzībai attiecībā uz tirdzniecību ar dzīviem dzīvniekiem un dzīvnieku produktiem

                      (OV L 71, 18.3.1999., 1. lpp.).

                     (3)

                        Padomes 2002. gada 18. novembra Lēmums 2002/979/EK par tā Nolīguma dažu noteikumu parakstīšanu un pagaidu piemērošanu, ar ko izveido asociāciju starp Eiropas Kopienu un tās dalībvalstīm, no vienas puses, un Čīles Republiku, no otras puses

                      (OV L 352, 30.12.2002., 1. lpp.).


title: KOMISIJAS ĪSTENOŠANAS REGULA (ES) …/.. par Savienībā ievedamu noteiktu kategoriju dzīvnieku un preču sūtījumu iepriekšēju paziņošanu

text:
               KOMISIJAS ĪSTENOŠANAS REGULA (ES) …/..

               (16.4.2019)

               par Savienībā ievedamu noteiktu kategoriju dzīvnieku un preču sūtījumu iepriekšēju paziņošanu

               (Dokuments attiecas uz EEZ)

               EIROPAS KOMISIJA,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes 2017. gada 15. marta Regulu (ES) 2017/625 par oficiālajām kontrolēm un citām oficiālajām darbībām, kuras veic, lai nodrošinātu, ka tiek piemēroti pārtikas un barības aprites tiesību akti, noteikumi par dzīvnieku veselību un labturību, augu veselību un augu aizsardzības līdzekļiem, un ar ko groza Eiropas Parlamenta un Padomes Regulas (EK) Nr. 999/2001, (EK) Nr. 396/2005, (EK) Nr. 1069/2009, (EK) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 un (ES) 2016/2031, Padomes Regulas (EK) Nr. 1/2005 un (EK) Nr. 1099/2009 un Padomes Direktīvas 98/58/EK, 1999/74/EK, 2007/43/EK, 2008/119/EK un 2008/120/EK un atceļ Eiropas Parlamenta un Padomes Regulas (EK) Nr. 854/2004 un (EK) Nr. 882/2004, Padomes Direktīvas 89/608/EEK, 89/662/EEK, 90/425/EEK, 91/496/EEK, 96/23/EK, 96/93/EK un 97/78/EK un Padomes Lēmumu 92/438/EEK (Oficiālo kontroļu regula)
                  1
               , un jo īpaši tās 58. panta pirmās daļas b) punktu,

               tā kā:

               (1)Regula (ES) 2017/625 cita starpā iedibina tiesisko regulējumu oficiālo kontroļu un citu oficiālo darbību veikšanai, kuru nolūks ir pārbaudīt Savienībā no trešām valstīm ievedamu dzīvnieku un preču atbilstību Savienības tiesību aktiem, lai aizsargātu cilvēka, dzīvnieku un augu veselību, dzīvnieku labturību un — attiecībā uz ģenētiski modificētiem organismiem (ĢMO) un augu aizsardzības līdzekļiem — arī vidi. Minētais regulējums ietver oficiālās kontroles, kuras veic dzīvniekiem un precēm, ko Savienībā ieved no trešām valstīm caur nozīmētajiem robežkontroles punktiem.

               (2)Regula (ES) 2017/625 pieprasa, ka operators, kas atbildīgs par noteiktiem sūtījumiem, kuri tiek ievesti Savienībā, pirms sūtījumu atvešanas par tiem iepriekš paziņo robežkontroles punktu kompetentajām iestādēm. Lai minētās iestādes varētu oficiālās kontroles veikt savlaicīgi un rezultatīvi, ir lietderīgi noteikt, ka minimālais termiņš iepriekšēja paziņojuma sniegšanai ir viena darbdiena pirms sūtījumu atvešanas.

               (3)Tomēr atsevišķos gadījumos ar transportu saistītu loģistikas ierobežojumu dēļ iepriekšēja paziņojuma sniegšanas termiņu — viena darbdiena pirms sūtījumu atvešanas — var nebūt iespējams ievērot. Tas var notikt, piemēram, ja sūtījums no nosūtīšanas vietas uz robežkontroles punktu tiek transportēts mazāk nekā 24 stundu laikā, un ja pirms sūtījuma iekraušanas nav pieejama informācija, kas vajadzīga, lai aizpildītu attiecīgās daļas vienotajā sanitārajā ievešanas dokumentā (VSID), kas nepieciešams iepriekšēja paziņojuma sniegšanai saskaņā ar Regulas (ES) 2017/625 56. panta 3. punkta a) apakšpunktu. Būtu jāatļauj dalībvalstīm pieprasīt, ka šādos gadījumos iepriekšējs paziņojums tiek sniegts vismaz četras stundas pirms sūtījuma atvešanas, lai varētu nodrošināt savlaicīgu un rezultatīvu oficiālo kontroļu veikšanu arī šādos apstākļos.

               (4)Komisijas Deleģētā regula [C(2019)1847]
                  2
                paredz, ka dalībvalstis robežkontroles punktus, kurus paredzēts nozīmēt neapstrādātu apaļkoku un sazāģētu un šķeldotu kokmateriālu importam, īpašu ģeogrāfisku ierobežojumu dēļ atbrīvo no noteiktām minimālajām prasībām robežkontroles punktiem. Minētā regula paredz arī to, ka oficiālās kontroles un citas oficiālās darbības robežkontroles punktā, kas nozīmēts attiecībā uz iepriekšminētajām precēm, var veikt mobila oficiālās kontroles grupa. Tāpēc, lai atvēlētu pietiekami daudz laika oficiālo kontroļu un citu oficiālo darbību organizēšanai šajos robežkontroles punktos, šajā regulā būtu jāparedz atkāpe no noteikumiem par minimālo laiku, kurā jāsniedz iepriekšējs paziņojums par sūtījumu atvešanu.

               (5)Regulu (ES) 2017/625 piemēro no 2019. gada 14. decembra, tāpēc arī šī regula būtu jāpiemēro no tā paša datuma.

               (6)Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

               1. pants
               Iepriekšēja paziņošana par sūtījumiem

               1.Par sūtījumu, kas ietilpst Regulas (ES) 2017/625 47. panta 1. punktā minētajās dzīvnieku un preču kategorijās, atbildīgais operators iepriekšēju paziņojumu robežkontroles punkta, kur notiek pirmā atvešana uz Savienību, kompetentajai iestādei sniedz vismaz vienu darbdienu pirms sūtījuma paredzamās atvešanas.

               2.Atkāpjoties no 1. punkta, ja loģistikas ierobežojumi neļauj ievērot minētajā punktā noteikto termiņu, robežkontroles punktu kompetentās iestādes var piemērot iepriekšējas paziņošanas termiņu, kas ir vismaz četras stundas pirms sūtījuma paredzamās atvešanas.

               3.Atkāpjoties no 1. punkta, tādu robežkontroles punktu kompetentās iestādes, kuri saskaņā ar Komisijas Deleģētās regulas (ES) [C(2019)1847] 4. pantu nozīmēti neapstrādātu apaļkoku un sazāģētu un šķeldotu kokmateriālu importam, var piemērot iepriekšējas paziņošanas termiņu, kas nepārsniedz piecas darbdienas pirms šādu sūtījumu paredzamās atvešanas.

               2. pants
               Stāšanās spēkā un piemērošana

               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

               To piemēro no 2019. gada 14. decembra.

               Šī regula uzliek saistības kopumā un ir tieši piemērojama visās dalībvalstīs.

               Briselē, 16.4.2019

                     Komisijas vārdā —

                     priekšsēdētājs
                     Jean-Claude JUNCKER

                     (1)

                        OV L 95, 7.4.2017., 1. lpp.

                     (2)

                        OV …